Det var her i krydset, at letbanetoget og en bil stødte sammen torsdag eftermiddag. Foto: Karsten Jensen

Torsdag eftermiddag er en bil og et af Aarhus Letbanes tog stødt sammen i krydset Nørrebrogade/Vennelyst Boulevard i Aarhus.

Vagtchef Jes Frederiksen fra Østjyllands Politi bekræfter uheldet.

- Vi ved endnu ikke, hvad der er sket. Det er vi i fuld gang med at undersøge. Ingen er kommet til skade i forbindelse med uheldet, siger han til TV2 ØSTJYLLAND.

Læs også 41-årig kvinde kom i tvivl midt i sving - så kom letbanetoget

Politiet blev alarmeret klokken 15.04.

Aarhus Letbane bekræfter uheldet, men ved ikke på nuværende tidspunkt, hvad der helt nøjagtig er sket.

- Vi har sat gang i vores interne undersøgelse, som skal klarlægge, hvad der er sket, siger Jens Velling, Aarhus Letbanes kommunikationschef, til TV2 ØSTJYLLAND.

01:26 Jens Velling, Aarhus Letbanes kommunikationschef, kommenterer torsdagens uheld og letbanens generelle sikkerhed. Se interviewet her. Luk video

Er det bilen, der er kørt ind i toget eller omvendt?

- Det ved vi ikke på nuværende tidspunkt. Det skal undersøgelsen gøre os klogere på, siger Jens Velling og uddyber:

- Der er heldigvis ikke sket personskade, og det er vi selvfølgelig glade for.

Uheldet skete i krydset Nørrebrogade/Vennelyst Boulevard i Aarhus. Foto: Google Maps

Får uheldet konsekvenser for de testkørsler, I skal gennemføre frem til åbningen?

- Det kan vi ikke sige, før vi ved nøjagtig, hvad der er sket, siger Jens Velling og fortæller, at letbanens testkørsler er genoptaget.

Han fortæller, at fronten på letbanetoget fik nogle buler ved sammenstødet.

Aarhus Letbane er i fuld gang med at teste sine tog forud for åbningen lørdag den 23. september.

OPDATERING: Politiet oplyser fredag, at det var en 41-årig kvindelig bilist fra Hørning, der stødte ind i letbanetoget. Hun kom angiveligt i tvivl, da hun skulle foretage et sving i krydset. Læs mere her.